रानी कमलापति समाधि स्थल के आसपास पक्का निर्माण होने के कारण वहाँ गन्दगी का साम्राज्य स्पष्ट रूप से नहीं दिखाई देता है किन्तु महाराजा छत्रसाल के समाधि स्थल को यह सौभाग्य भी प्राप्त नहीं है। उसके आसपास का स्थान कच्चा, मिट्टीदार होने के कारण बहुत बड़ी संख्या में जगली पेड़-पौधों, खरपतवारों, कंटीली झाडि़यों आदि ने उस इमारत को घेर रखा है। कुछ इसी तरह की स्थिति संग्रहालय परिसर में स्थित मस्तानी महल की है। उसके अंदर की दीवारें जर्जर, जीर्ण-शीर्ण स्थिति में हैं। वहाँ आने वालों द्वारा एवं स्थानीय लोगों द्वारा पान खाकर थूकने का, दीवारों पर खरोंचने का काम किया जा रहा है। इसके अतिरिक्त आसपास के क्षेत्रवासियों द्वारा, बड़ी संख्या में युवाओं द्वारा इन गौरवशाली प्रतीकों को मौजमस्ती का अड्डा बना लिया गया है। इनके आसपास बड़ी संख्या में सिगरेट, गुटखा, तम्बाकू, शराब आदि सेवन करने के अवशेष देखने को मिलते हैं। देखा जाये तो सरकारी स्तर पर इन ऐतिहासिक स्थलों की देखरेख करने की, अराजक तत्वों से इनको बचाये रखने की, इनके जीर्णोद्धार आदि की कोई समुचित व्यवस्था नहीं की गई है। इसी कारण से इन ऐतिहासिक स्मारकों पर, धुबेला ताल पर संकट के बादल मंडरा रहे हैं।